המונח "איביי" מפנה לכאן. לערך העוסק בהרכב צרפתי-קובני, ראו Ibeyi.

**eBay** (בעברית: **איביי**) הוא אתר מכירות פומביות וישירות באינטרנט, כמו גם שמה של החברה האמריקנית המנהלת אותו, **.eBay, Inc**. האתר הוא שוק עולמי מקוון המאפשר מסחר מקומי, ובינלאומי. המוכרים הם אנשים פרטיים ועסקים קטנים עד בינוניים המציעים מיליוני פריטים ושירותים דרך הפלטפורמה המקוונת.

חלק מהעסקים מציגים את הפריטים עם לוגו משלהם, ומשתמשים למעשה באתר איביי כפלטפורמה להגברת המכירות של המוצרים שלהם.

היסטוריה
--------

לוגו החברה עד אוקטובר 2012
אתר eBay נוסד ב-3 בספטמבר 1995 בשם AuctionWeb על ידי פייר אומידיאר, מתכנת איראני יליד צרפת, כדי לספק פלטפורמת מסחר עולמית, בה כל אחד יכול לסחור בכל דבר. AuctionWeb גדלה במהירות, ב-1996 האתר אירח כ-250 אלף מכירות פומביות ובינואר 1997 המספר צמח ל-2 מיליון. בספטמבר 1997 שונה שם האתר מ-AuctionWeb ל-eBay. תחילה רצה אומידיאר לשנות את שם האתר ל-Echo Bay, אך מכיוון שהדומיין echobay.com היה תפוס, הוא בחר בשם המקוצר eBay. במקביל, קיבלה החברה את המימון הראשון לפעולתה – 6.7 מיליון דולר מקרן ההון סיכון בנצ׳מרק קפיטל, מה שאפשר לה לצמוח ולהפוך לחברה של 30 עובדים.

בין השנים 1996 – 1998 שימש ג'ף סקול כנשיא החברה, הוא היה העובד הראשון של החברה וקיבל חבילת מניות נדיבה. לאחר שהכנסות החברה הגיעו ל-15 מיליון דולר במחצית הראשונה של 1998, הונפקו מניות eBay בנאסד"ק, ביום הראשון למסחר בה זינקה מחיר המניה ב-163%, ושווי השוק של החברה נסק ל-1.9 מיליארד דולר.

בשנים 1998 – 2008 שימשה מג ויטמן כנשיאה ומנכ"לית של eBay. במהלך עשר שנותיה ב-eBay היא הובילה את צמיחתה של החברה מחברה המעסיקה 30 עובדים ונהנית מפדיון שנתי של ארבעה מיליון דולר, לכדי חברת ענק המעסיקה יותר מ-15,000 עובדים ובעלת פדיון שנתי של כשמונה מיליארד דולר.

ביולי 2002, רכשה eBay את שירות התשלומים PayPal תמורת כ-1.5 מיליארד דולר במניות, לאחר שנהפכה לשיטת התשלום המועדפת במכירות בה.מאז הפכה PayPal לאחת החטיבות בעלות הצמיחה המהירה ביותר של החברה, והייתה אחראית ב-2013 ל-41% מהכנסותיה. ב-2015 פוצלה PayPal לחברה נפרדת שהונפקה בנאסד"ק.

ב-12 בספטמבר 2005 רכשה eBay את חברת סקייפ המפעילה שירות תקשורת בטכנולוגיית VoIP, תמורת 2.6 מיליארד דולר ותוספת של 1.5 מיליארד דולר ב-2008 במידה שסקייפ תעמוד ביעדים שנקבעו מראש. המטרה הייתה לשלב את בסיס המשתמשים להרוויח את מקורות ההכנסה של החברה, הן על ידי גביית דמי שימוש בעבור שירותי תקשורת והן באמצעות קישורים לשירותי המכירות הפומביות והתשלומים המקוונים שלה. באוקטובר 2007, כשנתיים לאחר הרכישה, חברת eBay הודיעה שהתוכנה לא עמדה בציפיות ולא הניבה את הרווחים הנדרשים, והודיעה על הפחתה של 1.4 מיליארד דולר. המנכ"ל זנסטרום הודיע על פרישתו. באוקטובר 2009 חזרה סקייפ לבעלותם של מייסדי סקייפ. מייסדיה הגיעו להסכם פשרה עם חברת eBay שבו ירכשו 65 אחוזים ממניות החברה תמורת כ-1.9 מיליארד דולר.

פעילות בישראל
-------------

eBay החזיקה בישראל שלושה מרכזי פיתוח והעסיקה בשיאה כמעט 500 עובדים. נכון לשנת 2023, לאחר מספר סבבי פיטורים מעסיקה eBay בישראל כ-300 עובדים.

הפעילות של eBay בישראל החלה ביוני 2005, כאשר רכשה את חברת Shopping.com הישראלית, תמורת 620 מיליון דולר. לאחר הרכישה הפכה Shopping.com לחטיבה חצי אוטונומית בתוך eBay שעדיין מפעילה את האתר www.shopping.com. אך היא שילבה פונקציות של eBay, בהם מערכת התשלומים PayPal ומערכת הפרסום של eBay באתר שלה. ומרכז המחקר והפיתוח שלה בנתניה הפך למרכז פיתוח של eBay. שב-2007 החל להיות גם אחראי על טכנולוגיית המיון והקטלוג של אתר eBay עצמו.

בינואר 2008 רכשה חברת הבת PayPal, תמורת 169 מיליון דולר, את הסטארט-אפ הישראלי FraudSciences, שעסק באבטחה ומניעה של הונאות כרטיסי אשראי ברשת. על בסיס רכישה זו הוקם מרכז פיתוח של החברה למניעת הונאות מקוונות, שגייס גם יוצאי יחידת 8200 מרכז הפיתוח היה ממוקם בקריית עתידים בתל אביב ואחר כך עבר למגדל אמפא. במרץ 2015, רכשה PayPal את הסטארט-אפ הישראלי סייאקטיב (CyActive) במסגרת תוכנית להקמת מרכז פיתוח בתחום אבטחת מידע. מרכז הפיתוח הוקם בבאר שבע, על בסיס העובדים שסייאקטיב העסיקה, והחברה הגדילה אותו. אולם זמן קצר אחר כך פוצלה PayPal מ-eBay לחברה נפרדת, כולל הפעילות שלה בישראל.

בספטמבר 2011, רכשה eBay את הסטארט-אפ הישראלי The Gifts Project, שפיתח פלטפורמה לקניה קבוצתית של מתנות באינטרנט. בעקבות הרכישה, הפך הסטארט-אפ התל אביבי למרכז החדשנות של החברה בתל אביב. באותה עת גם רכשה את מג'נטו חברה שפיתחה פלטפורמת סחר אלקטרוני במודל קוד פתוח, היא הוקמה על ידי יזמים ישראלים אך לא הייתה לה פעילות בישראל.

ביולי 2016, רכשה את הסטארט-אפ סיילס פרדיקט (SalesPredict), שהקימה ד"ר קירה רדינסקי. החברה פיתחה מערכת לאיתור דפוסים ותבניות וחוזה לפיהם אירועים, התנהגות צרכנית והעדפות קנייה. באוקטובר 2016 רכשה את הסטארט-אפ קוריגון (Corrigon) שפיתח טכנולוגיה המאפשרת לבעלי זכויות בתוכן לבצע מעקב על התוכן שלהם שמופץ ברשת.

הצעות
-----

המוצרים מוצעים למכירה במכירה פומבית או במחיר קבוע מראש הידוע כ-Buy-it-now. האתר מציע מגוון כלים ושירותים המאפשרים למשתמשים רשומים באתר לקנות ולמכור. בין השירותים הללו מוצעים גם שירותי תשלום מקוון דרך אתר חברת PayPal (אשר נרכשה על ידי אי ביי בשנת 2002 ולאחר מכן הפכה לחברה עצמאית) ועצות על סחר בטוח ברשת.

שיטת המשוב ומדיניות
-------------------

כדי לבנות אמון בזירת הסחר מצד קונים, הנדרשים לשלם מראש עבור סחורה שלא בחנו אותה מקרוב, אי ביי משתמשת במערכת מוניטין. בתום כל עסקה מתבקשים קונים לדרג את המוכרים על ידי הענקת משוב חיובי, נייטרלי או שלילי, וכמו כן להוסיף הערה עד 80 תווים. במקביל, מוכרים יכולים להשאיר משוב לרוכשים. פרופיל המשוב של משתמש, המהווה דירוג לאמינות המוצג לצד שם המשתמש, הוא ההפרש בין מספר המשובים החיוביים למספר המשובים השליליים. היעילות של מערכת זו מתבטאת בהרתעת סוחרים מפוקפקים משימוש באתר, בתגמול עבור התנהגות הוגנת, וביצירת שקיפות בדירוג אמינות המשתמשים. משתמשים שאינם מציעים פריטים למכירה, יכולים לבחור להסתיר את פרופיל המשוב שלהם.

### מדיניות ביטחון

איביי נזהרת מאוד מאפשרות שנוכלים יעשו שימוש בפלטפורמת המסחר שלה ולכן מפעילה מעקב דקדקני וחסימות כלפי משתמשים (מוכרים) חדשים, אבל גם ותיקים. העילה השכיחה לחסימה היא תלונות מרובות של לקוחות (משתמשים קונים) על מוצרים פגומים או מזויפים, וכן שירות לקוחות גרוע. גם לקוחות עלולים להחסם, אם יתברר שהונו את המוכרים. משתמשים רבים דיווחו שנחסמו כאשר ניסו למכור מוצרים. בדרך כלל, ניתן לבקש ערעור על החסימה במייל או בטלפון.
הערעור מתבצע, בין השאר, על ידי הוכחת זהות המשתמש וכתובתו באמצעות שליחת צילום מסמכים רשמיים (*הוכחת זהות:* רישיון נהיגה/דרכון/תעודה צבאית/תעודת זהות | *הוכחת כתובת:* מסמך בנקאי/דו"ח אשראי/חשבונות שירות(חשמל, מים)/מסמכי ביטוח).

תשלום
-----

התשלום לאתר, על פעילות מכירה בו, מתבצע על ידי תשלום עמלת מכירה קבועה (Insertion Fee) לכל פריט העומד למכירה (0.10$-4$), וכן אחוז מסוים (Final Value Fee) מהתשלום הסופי שהתקבל ממכירת הפריט בפועל. אפשר להוסיף תוספות שונות כגון הצגת תמונות משופרת, המטיבה את תהליך המכירה, אך כרוכות בתשלום נוסף (Additional Option Fee).

כמו כן, הקמת חנות באתר כרוכה בתשלום, אך בעלי החנויות משלמים עמלות מופחתות על מוצרים שנמכרו. האתר מציע שלוש דרגות של חנות.

פריסה גלובלית
-------------

נכון ל-2022, היו רשומים ב-eBay כ-138 משתמשים מכל רחבי העולם. בכל יום מוצעים למכירה ב-eBay עשרות מיליוני פריטים. באתר ניתן למצוא מגוון רחב מאוד של פריטים ושירותים, מפריטי אספנות ועד פריטים לשימוש יומיומי כגון מכוניות, ביגוד, ספרים, תכשיטים, דיסקים ומכשירי חשמל.

לאתר איביי קיימים אתרי משנה (זירות) בארצות ובשפות שונות, תחת שמות דומיין מקומיים כגון: ebay.co.uk, ebay.de ,ebay.com.au.

למרות הפריסה הגדולה של איביי בעולם כולל רכישות של פלטפורמות מסחר מקומיות (בארצות סקנדינביה וברזיל), אין לחברה דריסת רגל משמעותית בשווקים עצומים כמו יפן, סין ורוסיה. בהודו מכרה החברה את כל הפעילות שלה לפליפקארט, חברת המסחר האלקטרוני הגדולה ביותר במדינה.

חלק מאתרי איביי

* eBay.com – האתר המרכזי של איביי המיועד לתושבי ארצות הברית, אך משמש בפועל את תושבי רוב המדינות, בעיקר אלו שאין להם אתר איביי בשפה ובמטבע שלהם. מכירה בדולר אמריקני.
* eBay.co.uk – באנגלית, מיועד לתושבי בריטניה. מכירה בלירה שטרלינג.
* eBay.com.au – באנגלית, מיועד לתושבי אוסטרליה. מכירה בדולר אוסטרלי.
* eBay.ca – באנגלית או צרפתית, מיועד לתושבי קנדה. מכירה בדולר קנדי או אמריקני.
* eBay.ie – באנגלית, מיועד לתושבי אירלנד. מכירה באירו.
* eBay.de – בגרמנית, מיועד לתושבי גרמניה. מכירה באירו.
* eBay.at – בגרמנית, מיועד לתושבי אוסטריה. מכירה באירו.
* eBay.nl – בהולנדית, מיועד לתושבי הולנד. מכירה באירו.
* eBay.be – בהולנדית או צרפתית, מיועד לתושבי בלגיה. מכירה באירו.
* eBay.es – בספרדית, מיועד לתושבי ספרד. מכירה באירו.
* eBay.ch – בצרפתית ובאנגלית, מיועד לתושבי שווייץ מכירה בפרנק שווייצרי.

### אתר בעברית

במשך שנים רבות לא הקימה eBay אתר בעברית לשוק הישראלי, אף על פי שמאות סוחרים ישראלים פעלו באתר מאז הקמתו. באוקטובר 2004, הוקמה כפורום בתוך האתר, קהילה לישראלים המעוניינים לסחור באתר ביתר קלות. בסוף 2009 החלה החברה להפעיל את שירות PayPal בישראל ואפשרה לראשונה ללקוחות למשוך את הכספים שלהם, בשקלים, לחשבון בנק בישראל. במקביל הושקה גרסה בעברית לצרכנים בכתובת eBay.co.il שפועלת בעברית בה המכירה בשקלים.

ראו גם
------

* מסחר אלקטרוני

קישורים חיצוניים
----------------

ויקישיתוף מדיה וקבצים בנושא **EBay** בוויקישיתוף
* אתר האינטרנט הרשמי של EBay (באנגלית)
* EBay, ברשת החברתית פייסבוק
* EBay, ברשת החברתית אקס (טוויטר)
* EBay, באתר פינטרסט
* מידע עסקי על חברת eBay באתרים Yahoo! Finance • MarketWatch • CNN Money • Bloomberg Business (באנגלית)
* eBay, בגוגל פיננסים

* eBay, באתר Crunchbase (באנגלית)
* eBay, באתר EDGAR של הודעות ל-SEC (באנגלית)
* EBay, באתר אנציקלופדיה בריטניקה (באנגלית)
* אתר מרכז המחקר והפיתוח בישראל

אחר
* ריאן מאק, שינויים בהרגלי הצריכה: מעבדות המחקר הסודיות של חברת eBay נחשפות, באתר "פורבס ישראל", 26 בדצמבר 2014
* מיכאל יעקובסון, קיקה חוסלה, eBay השתלטה: כיכר העיר של השוק הגדול בעולם, באתר Xnet‏, 3 באפריל 2013
* הלית ינאי-לויזון, ‏מסוכריות פאז ועד חלקים מהקולומביה - הדרך של אי-ביי, באתר גלובס, 2 ביוני 2005
* יניב הלפרין, אחרי 20 שנה: 20 עובדות מעניינות על eBay, "אנשים ומחשבים", 6 בספטמבר 2015

הערות שוליים
------------

1. 1 2  נתן שבע, מ-30 עובדים ב-1998 ל-15 אלף כיום, באתר TheMarker‏, 13 בפברואר 2011
2. ↑  אמיר אייזנברג, מודל מנצח ל-eBay, באתר TheMarker‏, 20 באוקטובר 2000
3. ↑  נתן שבע, מ-30 עובדים ב-1998 ל-15 אלף כיום, באתר TheMarker‏, 13 בפברואר 2011
4. ↑  גיא גרימלנד, נשיא eBay לשעבר משקיע בחברה ישראלית, באתר TheMarker‏, 3 ביולי 2006
5. ↑  שלמה גרינברג, ‏סיכום 98': מזל שהיו הנפקות אינטרנט, באתר גלובס, 31 בדצמבר 1998
6. ↑  סוכנויות הידיעות, מג וויטמן - מנכ"לית eBay לשעבר - מתכננת להתמודד על משרת מושלת קליפורניה ב-2010, באתר TheMarker‏, 6 בינואר 2009
7. ↑  שירות גלובס, ‏eBay רוכשת את PayPal בעיסקת מניות של כ-1.5 מיליארד דולר, באתר גלובס, 8 ביולי 2002
8. ↑  אתר למנויים בלבד ניו יורק טיימס, לאחר 12 שנה: איביי תפצל את פייפאל לחברה נפרדת, באתר TheMarker‏, 30 בספטמבר 2014
9. ↑  ג'ון בן-זקן, ‏הנפקה מוצלחת ל-PayPal: המנייה עלתה ביום הראשון ביותר מ-5%, באתר "אנשים ומחשבים", 21 ביולי 2015
10. ↑  TheMarker digital, eBay הודיעה כי תרכוש את Skype תמורת 4.1 מיליארד דולר, באתר TheMarker‏, 12 בספטמבר 2005
11. ↑  הארץ, כיצד ביזבזה eBay שלושה מיליארד דולר על סקייפ, באתר TheMarker‏, 3 באוקטובר 2007
12. ↑  ריצ'רד ווטרס, ‏eBay מוחקת חצי מהשקעתה בסקייפ, 1.43 מיליארד דולר ; זנסטרום פרש, באתר גלובס, 2 באוקטובר 2007
13. ↑  סוכנויות הידיעות, מחלוקת משפטית בין eBay למייסדי סקייפ מאיימת על ההנפקה המתוכננת של שירות הטלפון האינטרנטי, באתר TheMarker‏, 26 ביוני 2009
14. ↑  TheMarker Online, בכמה קפצו הכנסות סקייפ בשנה האחרונה?, באתר TheMarker‏, 22 באוקטובר 2009
15. ↑  אתר למנויים בלבד אלירן רובין, איביי ישראל מפטרת עשרות עובדים, באתר TheMarker‏, 27 ביוני 2018  
אתר למנויים בלבד קורין דגני, איביי פיטרה עשרות עובדים בישראל, כחלק מקיצוץ עולמי בכוח האדם, באתר TheMarker‏, 8 בפברואר 2023
16. ↑  הארץ, שופינג.קום נמכרת לענקית המכירות באינטרנט eBay תמורת 620 מיליון ד', באתר TheMarker‏, 3 ביוני 2005
17. ↑  בתיה פלדמן, ‏eBay מקימה דרך שופינג.קום מרכז פיתוח בישראל; החלה בגיוס עובדים, באתר גלובס, 8 באוקטובר 2007
18. ↑  הארץ, המיליונרים של פרודסיינסז: סער וילף ושבט שקד יגרפו 40–50 מיליון דולר, באתר TheMarker‏, 29 בינואר 2008
19. ↑  גיא גרימלנד, שומרי הראש הישראליים של פיי-פאל, באתר TheMarker‏, 22 במרץ 2010
20. ↑  רז סמולסקי וגוני נוי, פייפאל ישראל עוברת דירה, באתר TheMarker‏, 14 בספטמבר 2010
21. ↑  אתר למנויים בלבד ענבל אורפז, פייפאל מאשרת את רכישת סייאקטיב; העסקה מוערכת ביותר מ-60 מיליון דולר, באתר TheMarker‏, 10 במרץ 2015
22. ↑  אתר למנויים בלבד אמיתי זיו, פייפאל מתרחבת בישראל: תגייס 50 עובדים חדשים, באתר TheMarker‏, 5 ביולי 2015
23. ↑  רועי גולדנברג וגלי וינרב, ‏מנכ"ל איביי ביקר בישראל ונפרד מעובדי החברה - לקראת הפיצול הצפוי מפייפאל, באתר גלובס, 8 ביוני 2015
24. ↑  אור הירשאוגה, איביי רוכשת את The Gifts Project הישראלית תמורת למעלה מ-20 מיליון דולר, באתר TheMarker‏, 8 בספטמבר 2011
25. ↑  גיא גרימלנד, המהפכה החברתית של eBay מתחילה מישראל, באתר TheMarker‏, 6 באוקטובר 2011
26. ↑  גיא גרימלנד, איביי שילמה לרועי רובין ויואב קוטנר 180 מיליון דולר, באתר TheMarker‏, 26 ביוני 2011
27. ↑  אתר למנויים בלבד ענבל אורפז, האקזיט של קירה רדינסקי: איביי רוכשת את סיילס פרדיקט בכ-20 מיליון דולר, באתר TheMarker‏, 11 ביולי 2016
28. ↑  אתר למנויים בלבד אלירן רובין, איביי רוכשת את הסטארט־אפ הישראלי קוריגון ב-20 מיליון דולר, באתר TheMarker‏, 6 באוקטובר 2016
29. ↑  אתר למנויים בלבד נועה הראל, בשיתוף eBay ישראל, eBay ישראל: ההון האנושי, האתגר הטכנולוגי והעובד במרכז, באתר TheMarker‏, 29 באוגוסט 2022
30. ↑  גלית ימיני, eBay מוותרת על ישראל, אך בישראל לא מוותרים עליה, באתר TheMarker‏, 21 ביוני 2005
31. ↑  איילה צורף, אי-ביי תקים בישראל נציגות לחברת התשלומים באינטרנט פיי-פאל, באתר הארץ, 12 בספטמבר 2009
32. ↑  איילה צורף, פיי-פאל ו-eBay נכנסות לישראל; ההשפעה הגדולה ביותר - על אתרי הסחר הוותיקים ועל מכירות יד2, באתר TheMarker‏, 13 בספטמבר 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007582170205171
* BIBSYS: 12031104
* GND: 10066658-9
* ISNI: 0000 0000 9627 1980
* LCCN: no00054109
* NLA: 41528719
* SUDOC: 099217163
* VIAF: 142166517
* WorldCat: lccn-no00054109

 |